灵河赋 其一
应玚 (WeiJin)
咨灵川之遐原兮，于仑昆之神丘。凌增城之阴隅兮，赖后土之潜流。衔积石之重险兮，披山麓而溢浮。蹶龙黄而南迈兮，纡鸿体而因流。涉津洛之阪泉兮，播九道乎中州。汾澒涌而腾骛兮，恒亹亹而徂征。肇乘高而迅逝兮，阳侯怖而振惊。有汉中叶，金堤隤而瓠子倾。兴万乘而亲务，董群后而来营。下淇园之丰条，投玉璧而沈星。若夫长杉峻槚，茂栝芬橿，扶流灌列，映水荫防。隆条动而清风，白日显而曜殊光。